Die apostel Petrus begin sy tweede brief met ’n wonderlike en troosryke geloofsfeit: God gee aan sy kinders groot en kosbare gawes (2 Pet. 1:3-4). Deur Christus skenk God vir sy kinders alles wat hulle nodig het om toegewy aan Hom te lewe. Hý gee dit vir hulle. Hý skenk dit omdat Hy goed is en uit sy genade so wil doen. Dit is die fondasie van die hele Skrifgedeelte en elke gelowige se lewe.
In die eerste plek moet ons besef dat ons nie op ons eie deugsaamheid kan vertoon nie. Ons het nie die krag om onsself sedelik of moreel te verander nie. Ja, dit is ons opdrag om so te doen (2 Pet. 1:5), maar sonder die kragtige werking van die Heilige Gees sal ons dit nooit kan doen nie. Deugsaamheid is deel van die vrug wat Hy in ons lewens werk wanneer ons onder sy leiding lewe. Net Hy kan deugsaamheid in ons na vore bring. Daarom moet ons besef dat alhoewel ons in 2 Pet. 1:5-7 beveel word om onsself te verryk met sekere geloofselemente, ons nie beveel word om dit te doen sonder die kragtige werking en leiding van die Heilige Gees nie. God beveel ons om te bou op die gawes wat Hy ons gegee het, maar ook hierin staan Hy ons by deur sy Gees.